《咏史 李陵》
宋代·方一夔

都尉出塞北，全军战浚稽。喊声春霆震，杀气阴云低。

单于不相识，借问将军谁。将军本将种，氏族派陇西。

天明鼓音死，剑斩军士妻。尘沙昏白日，道路东西迷。

马蹄去不返，边草空萋萋。高堂视白发，到死长悲啼。

归期日复日，老病天一涯。可怜龙门翁，空作无阴儿。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。